Helfte van kiesers glo nie ANC gaan beloftes nakom, toon peilingArgieffoto ter illustrasie. Minder as 50% van geregistreerde kiesers wat voor die komende verkiesing aan ŉ meningspeiling deelgeneem het, glo dat die ANC sy verkiesingsbeloftes gaan nakom indien dié party Woensdag seëvier. Dít volgens ŉ studie van die marknavorsingsgroep Ipsos, wat 3 500 kiesers van oor die hele land tussen 22 Maart en 17 April vanjaar oor hulle standpunte gepols het. Altesaam 49% van diegene wat ondervra is, glo dat die ANC sy beloftes gaan nakom. Dié persentasie styg tot 68% onder ANC-ondersteuners, het Ipsos Maandag in ŉ verklaring gesê. “ŉ Klein meerderheid geregistreerde kiesers glo die party pak wel staatskaping aan, maar dit is minder positief dat minder as die helfte van geregistreerde kiesers glo korrupsie sal in die toekoms ŉ geringer probleem word,” lui die verklaring. Kiesers is gevra om te reageer op die verklaring dat die DA “baie praat, maar baie min vir mense soos ek doen”. Ongeveer 55% van die kiesers het hiermee saamgestem terwyl dié persentasie tot 26% onder DA-ondersteuners gedaal het. Die helfte van die kiesers het ooreengekom dat die opposisieparty leierskapskwessies het, terwyl dit ook die oorheersende teorie onder 39% van DA-ondersteuners was. Volgens Ipsos is DA-ondersteuners verdeeld oor die kwessie van leierskap in die party. Ongeveer 59% van die kiesers meen die EFF se beleid is te radikaal. Dié persentasie styg tot 33% onder EFF-ondersteuners. Altesaam 60% van die kiesers het aangedui dat die EFF ŉ negatiewe invloed op die parlement het, met slegs 26% van EFF-ondersteuners wat hiermee saamstem.